CELEX: 52022PC0003
Language: sl
Date: 2022-01-04
Title: Predlog IZVEDBENI SKLEP SVETA o spremembi Izvedbenega sklepa (EU) 2020/1354 o odobritvi začasne podpore Portugalski republiki na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19

EVROPSKA KOMISIJA
            Bruselj, 4.1.2022
            COM(2022) 3 final
            2021/0436(NLE)
            
            Predlog
            IZVEDBENI SKLEP SVETA
            o spremembi Izvedbenega sklepa (EU) 2020/1354 o odobritvi začasne podpore Portugalski republiki na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
                  
            
            
               Uredba Sveta (EU) 2020/672 (v nadaljnjem besedilu: uredba o instrumentu SURE) določa pravni okvir za zagotavljanje finančne pomoči Unije državam članicam, ki se zaradi izbruha COVID-19 soočajo z resnimi gospodarskimi motnjami ali jih takšne motnje resno ogrožajo. Podpora v okviru instrumenta SURE je v prvi vrsti namenjena financiranju shem skrajšanega delovnega časa ali podobnih ukrepov za zaščito zaposlenih in samozaposlenih, da se tako zmanjša obseg brezposelnosti in izgube dohodka, poleg tega pa tudi financiranju nekaterih ukrepov, povezanih z zdravjem, zlasti na delovnem mestu.
            
            
               Svet je 25. septembra 2020 odobril finančno pomoč Portugalski, da bi lahko ta dopolnila svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene.
            
            
               Portugalska je 9. decembra 2021 Unijo zaprosila za razširitev seznama ukrepov, za katere je Svet v Izvedbenem sklepu Sveta (EU) 2020/1354 odobril finančno pomoč.
            
            
               Komisija se je v skladu s členom 6(2) uredbe o instrumentu SURE posvetovala s portugalskimi organi, da bi preverila nenadno in močno povečanje dejanskih in načrtovanih odhodkov, ki ga je povzročila pandemija COVID-19, neposredno povezano z ukrepi na področju trga dela in ukrepi, povezanimi z zdravjem. Ti ukrepi zadevajo zlasti na nove ukrepe, ki jih je izvedla Portugalska:
            
            
               (a) shemo izredne podpore za samozaposlene delavce, delavce brez dostopa do drugih mehanizmov socialne zaščite, in vodstvene delavce, katerih dohodke je pandemija COVID-19 še posebej prizadela.
            
            
               Za samozaposlene delavce ukrep zagotavlja prejemek v višini dveh tretjin zmanjšanja mesečnega dohodka delavca, in sicer med mesečnim povprečjem iz zadnjega četrtletnega izkaza poslovnega izida in mesečnim povprečjem za leto 2019, pri čemer je zgornja meja 501,16 EUR. Upravičeni so tisti samozaposleni delavci, katerih dohodek se je v obdobju od marca do decembra 2020 zmanjšal za vsaj 40 % v primerjavi z letom 2019.
            
            
               Za delavce brez dostopa do drugih mehanizmov socialne zaščite ukrep zagotavlja: (i) za zaposlene prejemek, enak razliki med mesečno referenčno vrednostjo 501,16 EUR in povprečno mesečno plačo odraslega v zadevnem gospodinjstvu ali (ii) za samozaposlene delavce prejemek v višini dveh tretjin zmanjšanja mesečnega dohodka delavca, in sicer med mesečnim povprečjem iz zadnjega četrtletnega izkaza poslovnega izida in mesečnim povprečjem za leto 2019, pri čemer je zgornja meja 501,16 EUR.
            
            
               Za vodstvene delavce ukrep zagotavlja prejemek, ki je enak bodisi njihovemu referenčnemu povprečnemu mesečnemu dohodku, če je ta nižji od 1,5-kratnika portugalskega indeksa socialne podpore (438,81 EUR), bodisi dvema tretjinama njihovega referenčnega povprečnega mesečnega dohodka, če je ta enak zgoraj navedenemu indeksu ali višji. Upravičeni so tisti vodstveni delavci, ki so zaradi pandemije COVID-19 bodisi prekinili svojo poslovno dejavnost bodisi imeli vsaj 40-odstotno izgubo prihodka v obdobju 30 dni pred vložitvijo prošnje za podporo v primerjavi z istim mesecem predhodnega leta ali z mesečnim povprečjem dveh mesecev pred tem obdobjem.
            
            
               V vseh primerih je spodnja meja prejemka 50 EUR, kar se poveča na 50 % ugotovljenega mesečnega upada dohodka, če znaša upad med 50 % in 100 % portugalskega indeksa socialne podpore, ali na 219,40 EUR, če upad dohodka presega zgoraj navedeni indeks;
            
            
               (b) shemo socialne podpore za umetnike, avtorje, tehnike in druge zaposlene na področju umetnosti. Ukrep zagotavlja mesečni prejemek, ki je enak portugalskemu indeksu socialne podpore (438,81 EUR);
            
            
               (c) zaposlovanje dodatnih zdravstvenih delavcev in nadurno delo v javnem sistemu zdravstvenega varstva za pomoč pri reševanju izzivov, povezanih s pandemijo.
            
            
               Portugalska je Komisiji predložila ustrezne informacije.
            
            
               Komisija ob upoštevanju razpoložljivih dokazov Svetu predlaga, naj sprejme izvedbeni sklep za razširitev seznama ukrepov, za katere je Svet že odobril finančno pomoč v Izvedbenem sklepu Sveta (EU) 2020/1354. 
            
            
               Sredstva za ukrepe, povezane z zdravjem, kakor je za njih zaprosila Portugalska, vključno z dodatnimi ukrepi v zvezi z zdravjem, za katere je zaprosila 9. decembra 2021, znašajo 1 513 823 304 EUR.
            
            
               •Skladnost z veljavnimi predpisi s področja zadevne politike
            
         
         
            
               Ta predlog je v celoti skladen z Uredbo Sveta (EU) 2020/672, na podlagi katere je predložen.
            
            
               Predlog dopolnjuje drug instrument prava Unije za zagotavljanje podpore državam članicam v izrednih razmerah, in sicer Uredbo Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (Uredba (ES) št. 2012/2002). Uredba (EU) 2020/461 Evropskega parlamenta in Sveta, ki spreminja navedeni instrument, da bi se razširilo njegovo področje uporabe na izredne razmere večjih razsežnosti v javnem zdravju in opredelile posebne dejavnosti, upravičene do financiranja, je bila sprejeta 30. marca.
            
            
               •Skladnost z drugimi politikami Unije
            
            
               Predlog je del sklopa ukrepov, pripravljenih v odziv na trenutno pandemijo COVID-19, kot je „naložbena pobuda v odziv na koronavirus“, in dopolnjuje druge instrumente, ki podpirajo zaposlovanje, kot sta Evropski socialni sklad in Evropski sklad za strateške naložbe (EFSI)/InvestEU. Z uporabo izposojanja in posojanja za podporo državam članicam v tem konkretnem primeru izbruha COVID-19 bi ta predlog zagotavljal drugo raven zaščite za financiranje shem skrajšanega delovnega časa in podobnih ukrepov, s čimer bi pomagal ohranjati delovna mesta ter s tem zaščititi zaposlene in samozaposlene pred tveganjem brezposelnosti.
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Pravna podlaga za ta instrument je Uredba Sveta (EU) 2020/672.
            
            
               •Subsidiarnost (za neizključno pristojnost) 
            
            
               Predlog je odziv na prošnjo države članice in odraža evropsko solidarnost z zagotavljanjem finančne pomoči Unije v obliki začasnih posojil državi članici, ki jo je prizadel izbruh COVID-19. Takšna finančna pomoč kot druga raven zaščite začasno podpira povečane javnofinančne odhodke držav članic za sheme skrajšanega delovnega časa in podobne ukrepe ter jim pomaga ščititi delovna mesta in s tem zaposlene in samozaposlene pred tveganjem brezposelnosti in izgube dohodka.
            
            
               Podpora bo pomagala prizadetemu prebivalstvu in pripomogla k blažitvi neposrednih družbenih in gospodarskih posledic krize COVID-19.
            
            
               •Sorazmernost
            
            
               Predlog upošteva načelo sorazmernosti. Ne presega tistega, kar je potrebno za doseganje ciljev instrumenta.
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Posvetovanja z deležniki
            
            
               Zaradi nujne čimprejšnje priprave predloga, da bi ga Svet lahko pravočasno sprejel, posvetovanja z zainteresiranimi stranmi ni bilo mogoče izvesti.
            
            
               •Ocena učinka
            
            
               Zaradi nujnosti priprave predloga ocena učinka ni bila izvedena.
            
            
               4.PRORAČUNSKE POSLEDICE
            
            
               Komisija bi morala imeti možnost najema posojil na finančnih trgih z namenom nadaljnjega posojanja državi članici, ki zaprosi za finančno pomoč v okviru instrumenta SURE.
            
            
               Poleg jamstev, ki jih dajo države članice, okvir vključuje tudi druge zaščitne ukrepe za zagotavljanje finančne trdnosti sheme, in sicer:
            
         
         
            
               ·strog in konservativen pristop k finančnemu upravljanju,
            
            
               ·oblikovanje posojilnega portfelja, ki omejuje tveganje koncentracije, letno izpostavljenost in čezmerno izpostavljenost do posameznih držav članic, hkrati pa zagotavlja, da se državam članicam, ki najbolj potrebujejo pomoč, lahko zagotovijo zadostna sredstva, ter
            
            
               ·možnosti obnovitve dolga.
            
            
               2021/0436 (NLE)
            
            
               Predlog
            
            
               IZVEDBENI SKLEP SVETA
            
            
               o spremembi Izvedbenega sklepa (EU) 2020/1354 o odobritvi začasne podpore Portugalski republiki na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe Sveta (EU) 2020/672 z dne 19. maja 2020 o vzpostavitvi evropskega instrumenta za začasno podporo za ublažitev tveganj za brezposelnost v izrednih razmerah (SURE) po izbruhu COVID-19
                  1
                in zlasti člena 6(1) Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Po prošnji Portugalske z dne 11. avgusta 2020 je Svet 25. septembra 2020 odobril finančno pomoč Portugalski v obliki posojila v višini največ 5 934 462 488 EUR z največjo povprečno zapadlostjo 15 let, da se dopolnijo nacionalna prizadevanja Portugalske za obravnavanje učinka izbruha COVID-19 in za odziv na socialno-ekonomske posledice tega izbruha za delavce in samozaposlene.
            
            
               (2)S posojilom naj bi Portugalska republika financirala sheme skrajšanega delovnega časa in podobnih ukrepov ter ukrepov, povezanih z zdravjem, kot so navedeni v členu 3 Izvedbenega sklepa Sveta (EU) 2020/1354
                  2
               .
            
            
               (3)Izbruh COVID-19 je imobiliziral znaten del delovne sile na Portugalskem. To je privedlo do nenadnega in močnega povečanja javnofinančnih odhodkov na Portugalskem v zvezi z novimi ukrepi, in sicer s shemo izredne podpore za samozaposlene delavce, delavce brez dostopa do drugih mehanizmov socialne zaščite, in vodstvene delavce, katerih dohodke je pandemija COVID-19 še posebej prizadela, shemo socialne podpore za umetnike, avtorje, tehnike in druge zaposlene na področju umetnosti ter zaposlovanjem dodatnih zdravstvenih delavcev in nadurno delo v javnem sistemu zdravstvenega varstva za pomoč pri reševanju izzivov, povezanih s pandemijo.
            
            
               (4)Izbruh COVID-19 in izredni ukrepi, ki jih je Portugalska v letih 2020 in 2021 uvedla za zajezitev izbruha ter njegovih socialno-ekonomskih učinkov in učinkov, povezanih z zdravjem, so imeli in imajo še vedno zelo močan vpliv na javne finance. Primanjkljaj in dolg sektorja država sta na Portugalskem do konca leta 2020 znašala 5,7 % oziroma 133,6 % bruto domačega proizvoda (BDP). Glede na napoved Komisije iz jeseni 2021 naj bi se primanjkljaj in dolg sektorja država na Portugalskem v letu 2021 zmanjšala na 4,5 % oziroma 128,1 % BDP, v letu 2021 pa naj bi se BDP Portugalske povečal za 4,5 %.
            
            
               (5)Portugalska je 9. decembra 2021 Unijo zaprosila za razširitev seznama ukrepov, za katere je Svet že odobril finančno pomoč v Izvedbenem sklepu Sveta (EU) 2020/1354, da bi se še naprej dopolnjevala njena nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene v letih 2020 in 2021. Prošnja se zlasti nanaša na ukrepe iz uvodnih izjav 6 in 7.
            
            
               (6)Z „Zakonom št. 75-B/2020 z dne 31. decembra“
                  3
                in poznejšim „Odlokom vlade št. 19-A/2021 z dne 25. januarja“
                  4
               , ki sta navedena v prošnji Portugalske z dne 9. decembra 2021, je bila uvedena shema izredne podpore za samozaposlene delavce, delavce brez dostopa do drugih mehanizmov socialne zaščite, in vodstvene delavce, katerih dohodke je pandemija COVID-19 še posebej prizadela.
            
            
               Za samozaposlene delavce ukrep zagotavlja prejemek v višini dveh tretjin zmanjšanja mesečnega dohodka delavca, in sicer med mesečnim povprečjem iz zadnjega četrtletnega izkaza poslovnega izida in mesečnim povprečjem za leto 2019, pri čemer je zgornja meja 501,16 EUR. Upravičeni samozaposleni delavci so tisti, katerih dohodek se je v obdobju od marca do decembra 2020 zmanjšal za vsaj 40 % v primerjavi z letom 2019.
            
            
               Za delavce brez dostopa do drugih mehanizmov socialne zaščite ukrep zagotavlja: (i) za zaposlene prejemek, enak razliki med mesečno referenčno vrednostjo 501,16 EUR in povprečno mesečno plačo odraslega v zadevnem gospodinjstvu ali (ii) za samozaposlene delavce prejemek v višini dveh tretjin zmanjšanja mesečnega dohodka delavca, in sicer med mesečnim povprečjem iz zadnjega četrtletnega izkaza poslovnega izida in mesečnim povprečjem za leto 2019, pri čemer je zgornja meja 501,16 EUR.
            
         
         
            
               Za vodstvene delavce ukrep zagotavlja prejemek, ki je enak bodisi njihovemu referenčnemu povprečnemu mesečnemu dohodku, če je ta nižji od 1,5-kratnika portugalskega indeksa socialne podpore (438,81 EUR), bodisi dvema tretjinama njihovega referenčnega povprečnega mesečnega dohodka, če je ta enak zgoraj navedenemu indeksu ali višji. Upravičeni so tisti vodstveni delavci, ki so zaradi pandemije COVID-19 bodisi prekinili svojo poslovno dejavnost bodisi imeli vsaj 40-odstotno izgubo prihodka v obdobju 30 dni pred vložitvijo prošnje za podporo v primerjavi z istim mesecem predhodnega leta ali z mesečnim povprečjem dveh mesecev pred tem obdobjem.
            
            
               V vseh primerih je spodnja meja prejemka 50 EUR, kar se poveča na 50 % ugotovljenega mesečnega upada dohodka, če znaša upad med 50 % in 100 % portugalskega indeksa socialne podpore, ali na 219,40 EUR, če upad dohodka presega zgoraj navedeni indeks;
            
            
               (7) S „Prilogo k Resoluciji Sveta ministrov št. 41/2020 z dne 6. junija“
                  5
                ter poznejšima „Odlokom vlade št. 180/2020 z dne 3. avgusta“
                  6
                in „Odlokom vlade št. 37-A/2021 z dne 15. februarja“
                  7
               , ki so navedeni v prošnji Portugalske z dne 9. decembra 2021, se uvaja shema socialne podpore za umetnike, avtorje, tehnike in druge zaposlene na področju umetnosti. Ukrep zagotavlja mesečni prejemek, ki je enak portugalskemu indeksu socialne podpore (438,81 EUR).
            
            
               (8)Portugalska je uvedla tudi vrsto novih ukrepov, povezanih z zdravjem, ki jih je izvedla za obvladovanje izbruha COVID-19. Prošnja se zlasti nanaša na ukrepe iz uvodne izjave 9.
            
            
               (9)„Zakonski odlok št. 10-A/2020 z dne 13. marca“
                  8
                in poznejši „Zakonski odlok št. 10-A/2021 z dne 2. februarja“
                  9
               , ki sta navedena v prošnji Portugalske z dne 9. decembra 2021, določata zaposlovanje dodatnih zdravstvenih delavcev in nadurno delo v javnem sistemu zdravstvenega varstva za pomoč pri reševanju izzivov, povezanih s pandemijo. Zlasti je bil racionaliziran upravni postopek, na podlagi katerega javni sistem zdravstvenega varstva zaposluje delavce s pogodbami za določen čas, od izbruha pandemije COVID-19 pa so bili zaposleni dodatni zdravniki in medicinski tehniki. Poleg tega so bile v javnem sistemu zdravstvenega varstva ukinjene zakonske omejitve za nadurno delo javnih uslužbencev, po potrebi pa je bila za obvladovanje pandemije COVID-19 omogočena organizacija izmen z dopolnilnim delom zdravnikov specialistov in medicinskih tehnikov.
            
            
               (10)Portugalska izpolnjuje pogoje, da lahko zaprosi za finančno pomoč iz člena 3 Uredbe (EU) 2020/672. Portugalska je Komisiji predložila ustrezne dokaze, da so se dejanski in načrtovani javnofinančni odhodki od 1. februarja 2020 povečali za 5 934 462 488 EUR zaradi nacionalnih ukrepov, sprejetih za obravnavanje socialno-ekonomskih učinkov izbruha COVID-19. To pomeni nenadno in močno povečanje, ker je povezano tudi z novimi nacionalnimi ukrepi, neposredno povezanimi s shemami skrajšanega delovnega časa, in podobnimi ukrepi, ki zajemajo znaten delež podjetij in delovne sile na Portugalskem.
            
            
               (11)Komisija se je v skladu s členom 6 Uredbe (EU) 2020/672 posvetovala s Portugalsko ter preverila nenadno in močno povečanje dejanskih in načrtovanih javnofinančnih odhodkov, neposredno povezano s shemami skrajšanega delovnega časa in podobnimi ukrepi, kot tudi z uporabo ustreznih ukrepov, povezanih z zdravjem, ki so bili uvedeni zaradi izbruha COVID-19, ki so navedeni v prošnji z dne 9. decembra 2021. 
            
            
               (12)Sredstva za ukrepe, povezane z zdravjem, kakor je za njih zaprosila Portugalska, vključno z dodatnimi ukrepi v zvezi z zdravjem iz uvodne izjave 9, znašajo 1 513 823 304 EUR.
            
            
               (13)Finančna pomoč, ki je že bila dodeljena z Izvedbenim sklepom (EU) 2020/1354, bi zato morala zajemati tudi nove ukrepe iz uvodnih izjav 6, 7 in 9, ki jih je izvedla Portugalska.
            
            
               (14)Ta sklep ne bi smel posegati v izid kakršnih koli postopkov v zvezi z izkrivljanjem delovanja notranjega trga, ki se lahko izvedejo, in sicer zlasti na podlagi členov 107 in 108 Pogodbe. Ne razveljavlja zahteve, da države članice Komisijo na podlagi člena 108 Pogodbe obvestijo o primerih morebitne državne pomoči.
            
            
               (15)Portugalska bi morala Komisijo redno obveščati o izvrševanju načrtovanih javnofinančnih odhodkov, da bi Komisija lahko ocenila, v kolikšnem obsegu je Portugalska izvršila navedene odhodke.
            
            
               (16)Odločitev o zagotovitvi finančne pomoči je bila sprejeta ob upoštevanju obstoječih in pričakovanih potreb Portugalske, pa tudi prošenj za finančno pomoč na podlagi Uredbe (EU) 2020/672, ki so jih že predložile ali jih nameravajo predložiti druge države članice, pri čemer se upoštevajo načela enake obravnave, solidarnosti, sorazmernosti in preglednosti –
            
            
               SPREJEL NASLEDNJI SKLEP: 
            
            
               Člen 1 
                  Izvedbeni sklep (EU) 2020/1354 se spremeni:
            
            
            
               1.
                     člen 3 se nadomesti z naslednjim:
            
            
            
               „Člen 3
            
            
               Portugalska lahko financira naslednje ukrepe:
            
            
               (a)podporo za ohranjanje pogodb o zaposlitvi z začasno prekinitvijo dela ali skrajšanjem običajnega delovnega časa, kot je določeno v členih od 298 do 308 ‚Zakona št. 7/2009 z dne 12. februarja‘;
            
         
         
            
               (b)novo in poenostavljeno posebno podporo za ohranjanje pogodb o zaposlitvi z začasno prekinitvijo dela ali skrajšanjem običajnega delovnega časa, kot je določeno v ‚Zakonskem odloku št. 10-G/2020 z dne 26. marca‘ in členu 2 ‚Zakonskega odloka št. 27-B/2020 z dne 19. junija‘, kakor je bila spremenjena s členom 142 ‚Zakona št. 75-B/2020 z dne 31. decembra‘;
            
            
               (c)posebne poklicne programe za ohranjanje pogodb o zaposlitvi z začasno prekinitvijo dela ali skrajšanjem običajnega delovnega časa, kot je določeno v členu 5(2) in členih 7 do 9 ‚Zakonskega odloka št. 10-G/2020 z dne 26. marca‘;
            
            
               (d)novo posebno podporo za podjetja za ponoven začetek opravljanja poslovne dejavnosti, kot je določeno v členu 4(1) do (7) in (10) do (12) ter členu 5 ‚Zakonskega odloka št. 27-B/2020 z dne 19. junija‘ in členu 14-A ‚Zakonskega odloka št. 46-A/2020 z dne 30. julija‘, kakor je bil dodan s členom 4 ‚Zakonskega odloka št. 6-C/2021 z dne 15. januarja‘;
            
            
               (e) novi dodatek za stabilizacijo dohodka za zaposlene, ki so upravičeni do shem podpore iz točk (a), (b) in (c) za ohranjanje pogodb o zaposlitvi z začasno prekinitvijo dela ali skrajšanjem običajnega delovnega časa, kot je določeno v členu 3 ‚Zakonskega odloka št. 27-B/2020 z dne 19. junija‘, kakor je bil spremenjen z ‚Zakonskim odlokom 58-A/2020 z dne 14. avgusta‘;
            
            
               (f) novo in postopno posebno podporo za ohranjanje pogodb o zaposlitvi z začasnim skrajšanjem običajnega delovnega časa, kot je določeno v ‚Zakonskem odloku št. 46-A/2020 z dne 30. julija‘, kakor je bila spremenjena s členom 142 ‚Zakona št. 75-B/2020 z dne 31. decembra‘;
            
            
               (g) novo posebno podporo za samozaposlene, neformalne delavce in družbenike, kot je določeno v členih od 26 do 28-A ‚Zakonskega odloka št. 10-A/2020 z dne 13. marca‘, kakor je bil spremenjen s členom 5 ‚Zakonskega odloka št. 20-C/2020 z dne 7. maja‘, in členu 325-G ‚Zakona št. 2/2020 z dne 31. marca‘, kakor je bil dodan s členom 3 ‚Zakona št. 27-A/2020 z dne 24. julija‘;
            
            
               (h) družinski dodatek za zaposlene, ki jim je onemogočeno delo, ker morajo skrbeti za otroke, mlajše od 12 let, ali druge vzdrževane osebe, kot je določeno v členu 23 ‚Zakonskega odloka št. 10-A/2020 z dne 13. marca‘;
            
            
               (i) posebno podporo za ohranjanje pogodb o zaposlitvi izvajalcev usposabljanja zaradi odpovedi izvedbe poklicnih usposabljanj, kot je določeno v ‚Odredbi vlade št. 3485-C/2020 z dne 17. marca‘, ‚Odredbi vlade št. 4395/2020 z dne 10. aprila‘ in ‚Odredbi vlade št. 5897-B/2020 z dne 28. maja‘;
            
            
               (j) regionalne ukrepe v zvezi z zaposlovanjem v avtonomni regiji Azori, kot je določeno v ‚Resoluciji Sveta regionalne vlade Azorov št. 97/2020 z dne 8. aprila‘, ‚Resoluciji Sveta regionalne vlade Azorov št. 120/2020 z dne 28. aprila‘, ‚Resoluciji Sveta regionalne vlade Azorov št. 128/2020 z dne 5. maja‘, ‚Resoluciji Sveta regionalne vlade Azorov št. 129/2020 z dne 5. maja‘, ‚Resoluciji Sveta regionalne vlade Azorov št. 195/2020 z dne 15. julija‘, ‚Resoluciji Sveta regionalne vlade Azorov št. 196/2020 z dne 15. julija‘ in ‚Resoluciji Sveta regionalne vlade Azorov št. 200/2020 z dne 17. julija‘;
            
            
               (k) regionalne ukrepe v zvezi z zaposlovanjem v avtonomni pokrajini Madeira, kot je določeno v ‚Resoluciji regionalne vlade Madeire št. 101/2020 z dne 13. marca‘ in ‚Odloku št. 133-B/2020 podpredsedstva regionalne vlade Madeire ter regionalnega sekretariata za socialno vključenost in državljanstvo z dne 22. aprila‘;
            
            
               (l) nadomestilo za zaposlene in samozaposlene v preventivni izolaciji, kot je določeno v členu 19 ‚Zakonskega odloka št. 10-A/2020 z dne 13. marca‘ in členu 325-F ‚Zakona št. 2/2020 z dne 31. marca‘, kakor je bil spremenjen s členom 3 ‚Zakona št. 27-A/2020 z dne 24. julija‘;
            
            
               (m) nadomestilo za bolniško odsotnost zaradi okužbe s COVID-19, kot je določeno v ‚Odredbi vlade št. 2875-A/2020 z dne 3. marca‘, členu 20 ‚Zakonskega odloka št. 10-A/2020 z dne 13. marca‘ in členu 325-F ‚Zakona št. 2/2020 z dne 31. marca‘, kakor je bil spremenjen s členom 3 ‚Zakona št. 27-A/2020 z dne 24. julija‘;
            
            
               (n) nakup osebne zaščitne opreme, ki se uporablja na delovnem mestu, zlasti v javnih bolnišnicah, kot je določeno v standardu št. 012/2020 z dne 6. maja, kakor je bil spremenjen 14. maja 2020, in standardu št. 013/2020 z dne 10. julija, kakor je bil spremenjen 23. junija 2020, ki ju je izdal portugalski Generalni direktorat za zdravje, ter na resornih ministrstvih, v občinah in avtonomnih regijah Azori in Madeira, kot je določeno v členu 3 ‚Zakonskega odloka št. 10-A/2020 z dne 13. marca‘;
            
            
               (o) kampanjo za higieno v šolah, kot je določeno v členu 9 ‚Zakonskega odloka št. 10-A/2020 z dne 13. marca‘;
            
            
               (p) testiranje okužb s COVID-19 za bolnišnične paciente in delavce v javnih bolnišnicah ter zaposlene v domovih za nego in ustanovah za varstvo otrok, kot je določeno zlasti v standardu št. 012/2020 z dne 6. maja, kakor je bil spremenjen 14. maja 2020, in standardu št. 013/2020 z dne 10. julija, kakor je bil spremenjen 23. junija 2020, ki ju je izdal portugalski Generalni direktorat za zdravje;
            
            
               (q) novo posebno nadomestilo za delavce v nacionalni zdravstveni službi, vključene v boj proti izbruhu COVID-19, kot je določeno v členu 42-A ‚Zakona št. 2/2020 z dne 31. marca‘, kakor je bil spremenjen s členom 3 ‚Zakona št. 27-A/2020 z dne 24. julija‘ ter v členu 291 ‚Zakona št. 75-B/2020 z dne 31. decembra‘;
            
            
               (r)shemo izredne podpore za samozaposlene delavce, delavce brez dostopa do drugih mehanizmov socialne zaščite, in vodstvene delavce, katerih dohodke je pandemija COVID-19 še posebej prizadela, kot je določeno v členu 156 ‚Zakona št. 75-B/2020 z dne 31. decembra‘ ter pogojeno s pogoji iz točk 2(c) do (f) navedenega zakona, kakor je podrobneje določena v ‚Odloku vlade št. 19-A/2021 z dne 25. januarja‘;
            
            
               (s)shemo socialne podpore za umetnike, avtorje, tehnike in druge zaposlene na področju umetnosti iz točke 2.5.1 „Priloge k Resoluciji Sveta ministrov št. 41/2020 z dne 6. junija‘, kakor je podrobneje določena v členih 10 do 12 ‚Odloka vlade št. 180/2020 z dne 3. avgusta‘ ter razširjena s členi 5 do 7 ‚Odloka vlade št. 37-A/2021 z dne 15. februarja‘;
            
            
               (t)zaposlovanje dodatnih zdravstvenih delavcev in nadurno delo v javnem sistemu zdravstvenega varstva za pomoč pri reševanju izzivov, povezanih s pandemijo, kot je določeno v členu 6 „Zakonskega odloka št. 10-A/2020 z dne 13. marca‘ in členih 5 do 8 ‚Zakonskega odloka št. 10-A/2021 z dne 2. februarja.‘“;
            
            
         
         
            
               2.člen 4 se nadomesti z naslednjim: 
            
            
            
               „Člen 4
            
            
               1.Portugalska do 30. marca 2021 in nato vsakih šest mesecev obvešča Komisijo o izvrševanju načrtovanih javnofinančnih odhodkov, dokler ti načrtovani javnofinančni odhodki niso v celoti izvršeni.
            
            
               2.Kadar ukrepi iz člena 3 temeljijo na načrtovanih javnofinančnih odhodkih in zanje velja izvedbeni sklep o spremembi Izvedbenega sklepa (EU) 2020/1354, Portugalska v šestih mesecih od datuma sprejetja navedenega sklepa in nato vsakih šest mesecev Komisijo obvešča o izvrševanju načrtovanih javnofinančnih odhodkov, dokler ti načrtovani javnofinančni odhodki niso v celoti izvršeni.“
            
            
            
               Člen 2
            
            
               Ta sklep je naslovljen na Portugalsko republiko.
            
            
            
               V Bruslju,
            
            
               
                     Za Svet
               
               
                     predsednik
               
            
         
         
            
                  
                     (1)
                  
                        UL L 159, 20.5.2020, str. 1.
               
               
                  
                     (2)
                  
                        Izvedbeni sklep Sveta (EU) 2020/1354 z dne 25. septembra 2020 o odobritvi začasne podpore Portugalski republiki na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19 (UL L 314, 29.9.2020, str. 49).
               
               
                  
                     (3)
                  
                        „Diário da República n.º 253/2020, 1º Suplemento, Série I de 2020-12-31“, str. 171-(2) do 171-(288).
               
               
                  
                     (4)
                  
                        „Diário da República n.º 16/2021, 1º Suplemento, Série I de 2021-01-25“, str. 25-(2) do 25-(8).
               
               
                  
                     (5)
                  
                        „Diário da República n.º 110-A/2020, Série I de 2020-06-06“, str. 3 do 37.
               
               
                  
                     (6)
                  
                        „Diário da República n.º 149/2020, Série I de 2020-08-03“, str. 19 do 25.
               
               
                  
                     (7)
                  
                        „Diário da República n.º 31/2021, 1º Suplemento, Série I de 2021-02-15“, str. 21-(2) do 21-(11).
               
               
                  
                     (8)
                  
                        „Diário da República n.º 52/2020, 1º Suplemento, Série I de 2020-03-13“, str. 22-(2) do 22-(13).
               
               
                  
                     (9)
                  
                        „Diário da República n.º 22/2021, 2º Suplemento, Série I de 2021-02-02“, str. 15-(15) do 15-(19).